| Tiltas per Kruną |
| --- |
|  |
| Tilto arka. Horizonte – Pažaislio vienuolyno bokštas |
| 

Tiltas per KrunąTiltas per Kruną

54°54′46″š. pl. 24°06′01″r. ilg.﻿ / ﻿54.9127°š. pl. 24.1004°r. ilg.﻿ / 54.9127; 24.1004﻿ (Tiltas per Kruną)Koordinatės: 54°54′46″š. pl. 24°06′01″r. ilg.﻿ / ﻿54.9127°š. pl. 24.1004°r. ilg.﻿ / 54.9127; 24.1004﻿ (Tiltas per Kruną) |
|  |
| **Vieta** | Kaišiadorių rajonas |
| **Ilgis** | 134 m |
| **Plotis** | 2x8,0 m |
| **Aukštis** | 18 m |
| **Pastatytas** | 1966 m. |

**Tiltas per Kruną** arba **Krunos tiltas** – arkinis tiltas automagistralės  **A1**  Vilnius–Kaunas–Klaipėda  87–ajame km, Kauno marių regioniniame parke, nutiestas per Krunos upę. Šalia yra Karčiupio kaimas, buvęs „Bernelių užeigos" statinių kompleksas, nuniokotas 2012 m. kilusio gaisro.

Tiltas pastatytas prie Kauno miesto, rajono ir Kaišiadorių rajono ribos. Nuo jo atsiveria vaizdas į marias. Šis statinys – vienas aukščiausių tarp panašios konstrukcijos – arkinių tiltų – Lietuvoje, be to, vienas iš nedaugelio, pastatytų upės žiotyse. Statybininkų ir architektų sukurta erdvė po tiltu likusi maksimaliai atvira, neužgožta tilto konstrukcijomis, todėl statinio arka vizualiai apgaubia marių pakrantes su tolumoje stūksančio Pažaislio vienuolyno bokštais. 

Statinį prižiūri Karčiupyje įsikūrusi valstybės įmonė „Automagistralė".

Istorija
--------

Pastačius Kauno hidroelektrinę, Krunos upelio įtekėjimo į marias vietoje susidarė įlanka. Per šią įlanką pirmąjį tiltą pastatė 1960 m. AB „Kauno tiltai" pirmtakė – Kauno kelių statybos rajonas Nr.1. Nutiesus automagistralę Vilnius–Kaunas, 1966 m. šalia jo, upelio aukštupio pusėje, Kauno tiltų statybos valdyba Nr.1 (TSV-1) pastatė visiškai tokį patį naują tiltą. Statinys vadinosi **Tiltu per Kruoną**.

Prie tilto iš abiejų pusių buvo įrengtos automobilių sustojimo ir atokvėpio aikštelės. Pastaraisiais metais jos buvo uždarytos, nes nebeatitiko saugaus eismo reikalavimų – prie jų nebuvo įrengtos šoninės greitėjimo ir lėtėjimo juostos.

Techniniai duomenys
-------------------

Tiltas – gelžbetoninis, su karpyta perdanga, 9 tarpatramiais. 1–5 ir 7-9 tarpatramiai perdengti gelžbetoninėmis 8,7 m ilgio sijomis. Vandens telkinio krantus jungia lenktos formos nešančioji konstrukcija – monolitinė gelžbetoninė arka, kuri įrengta 6–ajame tarpatramyje. Arkos aukštis – 18 m, jos perdangos ilgis – 53 m. Bendras tilto perdangos ilgis – 134 m. Ramtai (kranto atramos) atlaiko išorinio arkos skėtimo apkrovą. Visos tilto atramos remiasi į gelžbetoninius polinius pamatus. 2–ji ir 9–ji atramos sumontuotos iš surenkamų gelžbetoninių kolonų. Tarp jų esančių atramų (3–8) kolonos yra monolitinės, joms papildomą tvirtumą suteikia įrengti tarpusavio skersiniai ryšiai, jungiantys po tris kolonas. 

Tilto važiuojamoji dalis įrengta ant arkos. Kairiosios ir dešiniosios važiuojamosios dalies juostų pločiai – po 8,0 m. Jas skiria 1,0 m pločio apsauginė juosta.

Rekonstrukcija
--------------

Pirmieji viso tilto (abiejų pusių) rekonstrukcijos darbai vykdyti 1997–1998 m. UAB „Ukmergės keliai" 1997 m. atliko viršutinės dalies remontą: buvo paklota nauja hidroizoliacija, sumontuoti turėkliniai ir šalitilčio blokai, įrengti deformaciniai pjūviai, pakeisti turėklai, paklota nauja asfaltbetonio danga. 1998 m. ši bendrovė atliko tilto atramų ir perdangos konstrukcijų betono remonto bei dažymo darbus.

2023 m. duomenimis, rengiamas tilto rekonstrukcijos projektas, kuriame planuojamas esamo prastos būklės statinio nugriovimas ir naujo pastatymas. Statybų metu numatyta dalį automobilių srauto leisti esamu statiniu, dalį – įrengtu laikinu tiltu.

Galerija
--------

* Nuo marių pusėsNuo marių pusės
* Žvelgiant į Kauno pusęŽvelgiant į Kauno pusę
* Žvelgiant į Vilniaus pusęŽvelgiant į Vilniaus pusę
* Tilto arkaTilto arka
* AtramosAtramos
* Eismas tiltuEismas tiltu

Šaltiniai
---------

1. ↑  Visuomenės informavimas apie projekto „Tilto per Kruną valstybinės reikšmės magistralinio kelio A1 Vilnius – Kaunas – Klaipėda 87,335 km rekonstravimo techninis darbo projektas" projektinius pasiūlymus Archyvuota kopija 2021-04-21 iš Wayback Machine projekto.
2. ↑  Tilto greitkelyje Kaunas-Vilnius dienos suskaičiuotos – griaus ir statys naują *lrytas.lt*
3. ↑  Krunos tilto dienos suskaičiuotos: griaus ir statys naują *delfi.lt*

Nuorodos
--------

|  |  |
| --- | --- |
|  | **Vikiteka: Tiltas per Kruną** – vaizdinė ir garsinė medžiaga  |

* Tilto per Kruoną statyba[neveikianti nuoroda]
* Apie tiltą per Kruną